次韻張耕道喜雨見懷兼呈趙賓暘
作者：方回
朝代：宋

paragraphs: 疲氓多菜色，去守乏棠陰。
屬慮千峰旱，俄聞六月霖。
麵灘船欲澀，茗務井還深。
香潤迴瓜圃，聲酣起蔗林。
炎官初恣肆，道暍稍侵尋。
畏日方焦野，油雲忽冒岑。
此凉甦萬病，厥價倍千金。
解郡雖踰歲，留家尚至今。
田登欣米賤，屋老懼書淋。
遥念兒衣醭，兼虞婦竈沈。
凄清傳古調，憂悶豁煩襟。
拭汗紕綀帨，搔頭斷玉簪。
却思穿石罅，共坐聽泉音。
韭脆鮮鱗縷，梅芳煮醖斟。
一江同照影，兩地隔論心。
疑雪佳公子，輸君日對吟。